Max wen kortste (en sekerlik natste) Grand Prix ooitMax Verstappen is die uiteindelike wenner van die Belgiese Grand Prix. Foto: Kenzo Tribouillard/AFP. Red Bull se Max Verstappen is die wenner van die kortste Grand Prix in F1-geskiedenis nadat reënweer gister amok in België gemaak het. Dit is nie aldag dat die voorafgaande kwalifiserende ronde só ’n deurslaggewende rol speel nie en Verstappen kan sy sterre dank dat hy die vinnigste kwalifiserende tyd opgestel het. Want die wedren, waar renjaers weens eendeweer nooit die spoednaald in die rooi kon druk nie, is uiteindelik ná net ’n paar rondes afgelas. George Russell het sy Mercedes-kanse ’n hupstoot met die eerste podiumplek van sy loopbaan gegee, met Lewis Hamilton wat dan derde geëindig het. Die renjaers het egter nie volle punte vir die wedren ontvang nie. “Noudat ek na alles kan terugkyk, besef ek net opnuut hoe belangrik die kwalifiserende sessie was om uiteindelik heel voor weg te spring,” het Verstappen gesê. Volgens die Red Bull-renjaer het die reënweer dinge veral vanuit ’n sigbaarheidsoogpunt vir die renjaers bemoeilik. “Dit bly egter ’n wenkans, maar dit is hoegenaamd nie hoe ’n mens wil wen nie. Die toeskouers verdien ongetwyfeld ’n pluimpie omdat hulle tot die heel einde in die aaklige weer bly wag het – hulle is eintlik die groot wenners van die dag.” The best performance this Sunday goes to you! ????????❤️ Thanks for sticking with us ???? #BelgianGP pic.twitter.com/eb8zd8Y6Fc — Red Bull Racing Honda (@redbullracing) August 29, 2021 Die 23-jarige Nederlander het 12,5 punte verdien om Hamilton se algehele voorsprong op die jaerspunteleer tot net drie punte te laat krimp. Die verdedigende wêreldkampioen was egter nie te ingenome met hoe alles afgeloop het nie. Hy het die wedren onder meer as “’n klug” uitgekryt. Volgens Hamilton is hy mal daaroor om in die reën te jaag, maar gister was net anders as enigiets wat hy al vantevore teëgekom het. “Jy kon skaars die motor voor jou gesien het en die hele dag was eintlik net ’n ramp,” het Hamilton gesê. Die Mercedes-renjaer meen dat geld die hardste gepraat het. “Ons is eintlik net om een rede uitgestuur. Ons moes die wedren vanuit die staanspoor afgelas het en nie die renjaers se lewe in gevaar gestel het nie. Maar die belangrikste is eintlik om die toeskouers terug te betaal, want hulle is immers die hartklop van ons sport.” ???? “It’s no one’s fault, you can’t control the weather, but the fans have been incredible today, sticking with us the whole time” Lewis, VB, Toto and Shov debrief a disappointing day in Spa ???? — Mercedes-AMG PETRONAS F1 Team (@MercedesAMGF1) August 29, 2021